Tomi Rahula

Tomi Rahula (sündinud 3. novembril 1976) on eesti muusik, muusikaprodutsent, dirigent ja jalgpallikohtunik.

Muusikakarjäär

Lapsepõlv ja muusikaharidus
Lapsena laulis Tomi Rahula RAM-i Poistekooris ja Tallinna Poistekooris. Ta on õppinud Eesti Muusika- ja Teatriakadeemias elektronmuusikat professor Lepo Sumera juures ning koorijuhtimist professor Kuno Arengu ja dotsent Jüri Rendi juures. 2002/03. õppeaastal õppis ta koorijuhtimist Helsingi Jean Sibeliuse nimelises Muusikaakadeemias professor Matti Hyökki juures.

Töö televisioonis

Tomi Rahula on osalenud paljude televisiooni muusikasaadete (nt “Tähed muusikas”, “Su nägu kõlab tuttavalt”, “Me armastame Eestit”, “Laula mu laulu”, “Ärapanija”, “Eesti otsib superstaari”, “Väikesed hiiglased” jne) tegemises. 

Juunist 2018 on ta Eesti Rahvusringhäälingus Eesti Laulu peaprodutsent.

Töö dirigendina
Tomi Rahula oli aastatel 2000–2002 Soome Poistekoori peadirigent. Ka 2012. ja 2013. aastal toimunud Popkooripeol dirigeeris ta mitut laulu.

Tallinna Poistekoor
Rahula on Tallinna Poistekoori dirigent ja kontsertmeister. Koori koduleht lubab koori igapäevakõnes nimetada lausa Rahulate poistekooriks. Tomi Rahula koos ema Lydia Rahulaga pühendavad suure osa oma tähelepanust muusikat ja koorilaulu õppivatele poistele. Tomi on sama koori vilistlane. 

Tallinna Poistekoor (ja selle meeskoor) on Tomi Rahula dirigeerimisel võitnud järgmised auhinnad: 
 2009 – Tšehhi, Olomouci VII rahvusvaheline koorifestival ”Musica Religiosa” – kuldmedal meeskooride kategoorias (95 punkti) Tallinna Poistekoori meeskoorile (dirigent Tomi Rahula);
 2011 – Leedu, Klaipėda Stasys Śimkuse nimeline XVIII rahvusvaheline koorikonkurss – II kategoorias III koht samahääleliste kooride kategoorias (dirigent Tomi Rahula);
 2013 – VII üle-eestiline poistekooride võistulaulmine – I koht A-kategoorias (SATB) (dirigendid Lydia ja Tomi Rahula).

Esinemised meedias ja ansamblites
Aastatel 2005–2017 mängis Tomi Rahula ansamblis Tanel Padar & The Sun klahvpille. 

2006. aasta Raadio 2 Unistuste bändis mängis Tomi Rahula klahvpille. Bändi kuulusid veel Lenna Kuurmaa (vokaal), Elmar Liitmaa (kitarr), Raul Vaigla (bass), Kallervo Karu (trummid) ja DJ Critikal. Esitati "Raadio 2 Aastahitt 2006" küsitluse välismaiste lugude võidulaul, milleks osutus Justin Timberlake'i "SexyBack".

Aastatel 2007–2010 oli Rahula saates "Tähed muusikas" klaverimängija ja meeskonna kapten.

2010–2012 tegi Tomi Rahula koos Stig Rästaga muusikaprojekti Outloudz. Nad saavutasid konkursil Eesti Laul 2011 teise koha.

Aastatel 2013–2020 oli TV3 telemängu "Me armastame Eestit" stuudiobändiks Tomi Rahula ansambel.

Teosed
Tomi Rahula on üks 1998. aasta Eurovisiooni lauluvõistlusel Birminghamis esitatud laulu "Mere lapsed" autoreid.

Rahula on kirjutanud Eesti Jalgpalli Liidu hümni "Võiduhüüd", mille tekstis on kasutatud Marie Underi ja Karl Eduard Söödi loomingut. Teos on kirjutatud orkestrile, segakoorile ja poistekoorile. Teose salvestamist saab kuulata ja vaadata ERR kodulehelt.

Tuntuks on saanud Tomi a cappella kooriteosed, mis on jäädvustatud CD-l "Ave Maria".

2013. aasta juunis valminud "Räägi tasa minuga" on salvestatud ka Tallinna Poistekoori 25. aastapäeva CD-le.

Koos Margus Piigi ja Anni Rahulaga kirjutatud laul "Feel Me Now" sai lauluvõistlusel Eesti Laulu 2017 viienda koha. Laulu esitas Liina Ariadne Pedanik.

Sportlaskarjäär
Tomi Rahula on alates 2011. aastast ka litsentseeritud jalgpallikohtunik.

2011. ja 2012. aastal autasustas Eesti Jalgpalli Liit Tomi Rahulat kümne aktiivsema kohtuniku kategoorias teise koha saavutamise puhul. Tomi Rahula vilistas oma esimesel hooajal 72 mängu.

2013. aastal pani Rahula EJL galaks kokku ka Eesti Jalgpalli Unistuste Bändi.

Aastatel 2014–2016 töötas Tomi Eesti Jalgpalli Liidus projektijuhina. Rahula tegeles EJL-is näiteks staadionilaulupeo, maakondade ja Tallinna koondise vahel toimuvate Eesti maavõistluste, naaberriikidega peetavate 100+ maavõistluste ja karikafinaaliga, aga ka hooaja avamise ja lõpetamise ning koondise mängude kontseptsiooni arendamisega, et parandada kõigi nimetatud ürituste emotsionaalset kvaliteeti ja pidulikkust.

Isiklikku
Tomi Rahula on Tõnis ja Lydia Rahula poeg. Tomi Rahulal on vanem õde Teve. 

1997. aastast oli Tomi Rahula abielus laulja Ithaka Mariaga, neil on 2002. aastal sündinud tütar Agathe Vega Rahula.

2013. aastast on ta abielus Eesti Jalgpalli Liidu presidendi Aivar Pohlaku tütre Anni Rahulaga (end Pohlak). Mõlemad on jalgpallikohtunikud. Juunis 2017 sündis paaril tütar Rubi Rahula. 16. augustil 2022 sündis paaril poeg. Pere koera nimi on Fifa.

2017. aasta mais ilmus Anni ja Tomi Rahula raamat “Tule meie juurde”, mille kirjutas Piret Kooli ning mis käsitleb kunstliku viljastamise muresid ja normaalsust ning räägib suhte hoidmise tähtsusest.

Vaata ka
 Popkooripidu
 Tallinna Poistekoor
 Tanel Padar & The Sun
 Unistuste bänd

Viited

Välislingid
 Online-intervjuu: vastas Tomi Rahula
 Tallinna Poistekoor

Eesti muusikud
Sündinud 1976